
ZAPISNIK
SEDME SEDNICE ODBORA ZA ZDRAVLjE I PORODICU
ODRŽANE 21. APRILA 2026. GODINE


Sednica je počela u 11, 00 časova.
            Sednici je predsedavao dr Muamer Bačevac, predsednik Odbora.
Sednici su prisustvovali članovi Odbora: doc. dr Darko Laketić, prim. dr Nenad Ristović, dr Slobodan Milisavljević, dr Ivan Rajičić, dr Lidija Šarac, prof. dr  Mirka Lukić Šarkanović, dr Emeše Uri, prof.dr Dragan Delić i Marina Mijatović. 
Sednici Odbora su prisustvovali zamenici članova Odbora: Sanja Milošević (prim. dr Nada Macura), dr Sanela Strainović (prof. dr sc.med. Marija Zdravković), Katarina Stojanović( dr Radomir Bojović) i Bogdan Radovanović ( Marina Mijatović)
Sednici nisu prisustvovali članovi Odbora: dr Borislav Antonijević, Jelena Spirić, prof.dr Snežana Rakić i Slađana Miletić, kao ni njihovi zamenici.
 Sednici Odbora su prisustvovali: iz Ministarstva zdravlja: prof. dr Ivana Stašević Karličić, državni sekretar, Nataša Vušković, VD sekretara Ministrastva, dr Dragana Vujičić, pomoćnik ministra, Sektor za lekove i medicinska sredstva, psihoaktivne kontrolisane supstance i prekursore i dr Jugoslav Kelečević, viši savetnik.
             Predsednik Odbora dr Muamer Bačevac predložio je dopunu dnevnog reda tačkom 5- Razmatranje Informacije o radu Ministarstva zdravlja za period okotobar-decembar 2025. godine, s obzirom na to da je ova informacija u skupštinsku proceduru dostavljena naknadno, nakon sazivanja sednice Odbora. 
 	Odbor je sa 10 glasova za, 1 glas uzdržan, od ukupno 11 prisutnih, prihvatio ovaj predlog o dopuni dnevnog reda.  

            Na predlog predsednika Odbora, većinom glasova, usvojen je sledeći dnevni red: 

D n e v n i   r e d:

	
1. Razmatranje Informacije o radu Ministarstva zdravlja za period januar-mart 2025. godine,
2. Razmatranje Informacije o radu Ministarstva zdravlja za period april-jun 2025. godine,
3. Razmatranje Informacije o radu Ministarstva zdravlja za period jul-septembar 2025. godine,
4. Razmatranje predstavki i predloga građana i organizacija,

5. Razmatranje Informacije o radu Ministarstva zdravlja za period oktobar-decembar 2025. godine.
   
Pre prelaska na razmatranje utvrđenog dnevnog reda, predsednik Odbora je saglasno članu 76. Poslovnika Narodne skupštine predložio da se o prvoj, drugoj, trećoj i petoj tački dnevnog reda vodi zajednički načelni pretres, budući da je u pitanju informisanje Odbora o radu Ministarstva zdravlja za proteklu godinu.
	Odbor je sa 10 glasova za, 1 glas protiv, od ukupno 11 prisutnih, prihvatio predlog da se o navedenim tačkama dnevnog reda vodi zajednički pretres. 

 	Prva, druga, treća i peta tačka dnevnog reda: Razmatranje Informacije o radu Ministarstva zdravlja za period januar - mart 2025. godine; Razmatranje Informacije o radu Ministarstva zdravlja za period april - jun 2025. godine; Razmatranje Informacije o radu Ministarstva zdravlja za period jul - septembar 2025. godine; Razmatranje Informacije o radu Ministarstva zdravlja za period oktobar - decembar 2025. godine.

            Predsednik Odbora dr Muamer Bačevac podsetio je na član 229. Poslovnika Narodne skupštine, prema kojem ministar informiše nadležni odbor o radu ministarstva jednom u tri meseca. Na sednici odbora pitanja ministru o podnetoj informaciji mogu da postavljaju članovi nadležnog odbora, kao i ovlašćeni predstavnik poslaničke grupe koja nema člana u odboru, a o zaključcima povodom podnete Informacije, odbor podnosi izveštaj Narodnoj skupštini. Potom je dao reč predstavnicima Minstarstva zdravlja. 
Državni sekretar Ministarstva zdravlja prof. dr Ivana Stašević Karličić je  predložila da narodni poslanici postavljaju pitanja o predloženim informacijama, na koja će predstavnici Ministarstva dati pojašnjenja i time predstaviti iste.  
U diskusiji povodom ove tačke dnevnog reda su učestvovali prof. dr Dragan Delić i Marina Mijatović.
Marina Mijatović je skrenula pažnju na kratak rok koji narodni poslanici imaju da se upoznaju s predloženim informacijama i stoga dala osvrt samo na Informaciju o radu Ministarstva zdravlja za prvi kvartal 2025. godine Zatražila je pojašnjenje informacije o promeni cene lekova, jer u istoj nije navedeno koji su to lekovi. Postavila je pitanje razloga blokiranja računa zdravstvenih ustanova, odgovornih za loše finansijsko planiranje rada, kao i kako to utiče na pravo pacijenata na zdravstvenu zaštitu. Zanima je dokle se stiglo sa pomenutim aktima u izradi, kao i kakvi su mehanizmi i zaključci u pogledu redovnih i vanrednih ispekcijskih nadzora, ko su najčešće podnosioci vanrednih provera kvaliteta stručnog rada u zdravstvu, na šta se ljudi najviše žale, da li su te žalbe osnovane i koje su mere tim povodom sprovedene. Detaljnije treba objasniti i koje su to serije lekova za koje je dato odobrenje za puštanje u promet, a koje nisu obeležene u skladu sa Zakonom o lekovima i medicinskim sredstvima. Takođe i koliko su odmaklo sa projektnim aktivnostima koje se odnose na uvid u akcije zdravstvenih sistema. 
Državni sekretar Ministarstva zdravlja prof. dr Ivana Stašević Karličić, povodom prethodne diskusije, istakla je da je ovo ministarstvo na raspolaganju narodnim poslanicima za sva dodatna pojašnjenja, ukoliko nisu imali dovoljno vremena da se upoznaju sa predloženim informacijama. Povodom pitanja blokada zdravstvenih ustanova, navela je da se zaključno sa 15. januarom 2026. godine četrdeset i jedna zdravstvena ustanova nalazi u blokadi, ali da je Zaključkom Vlade o asignaciji, od 6. februara 2026. godine, njihov rad nesmetano nastavljen, čime je interes pacijenata zaštićen. U vezi sa inspekcijskim nadzorima, navela je da postoji nebrojeno veći broj vanrednih ispekcijskih nadzora, kao i da Republička stručna komisija odgovara na pitanje zdravstvene inspekcije o potrebi izvršenja spoljašneg stručnog nadzora, budući da ovaj nadzor uglavnom sledi nakon vanrednog inspekcijskog nadzora, i to najčešće u slučaju nekog neželjenog ishoda ili usled žalbi i predstavki građana na neadekvatno lečenje. Dodala je da su pomenuti akti još u fazi izarade, sa formiranim radnim grupama. Za odgovore o pitanjima lekova, prepustila je odgovor pomoćnici ministra zdravlja.
Dr Dragana Vujičić, pomoćnik ministra zdravlja, Sektor za lekove i medicinska sredstva, psihoaktivne kontrolisane supstance i prekursore, navela je koje su to serije lekova puštene u promet, a da nisu u skladu sa procedurama koje bi zahtevale njihovu registraciju u zemlji. U prvom tromesečju 2025. godine to su hormon rasta, anestetici, disulfiram, benzilpenicilin, flufenazin, hidrokortizon i metronidazol. Svi ovi lekovi prolaze procedure Agencije za lekove i medicinska sredstva Srbije, Sektora za inspekcijske poslove i Sektora za lekove i medicinska sredstva, psihoaktivne kontrolisane supstance i prekursore u Ministarstvu zdravlja, kojima se utvrđuje da li poseduju sve potrebne sertifikate. Odluka o maksimalnoj ceni lekova koji se izdaju na lekarski recept, a za upotrebu su u humanoj medicini, donosi se kvartalno i deo je svakog izveštaja. Svaki lek koji dobije dozvolu Agencije za lekove i medicinska sredstva Srbije se prosleđuje nadležnom sektoru Ministarstva zdravlja na utvđivanje maksimalne cene, koja se određuje po kriterijumu iz uredbi Vlade Republike Srbije.
Prof. dr Dragan Delić kritički se osvrnuo na nedolazak ministra zdravlja na sednice Odbora prilikom razmatranja ovih tačaka dnevnog reda, što je obaveza propisana Poslovnikom Narodne skupštine. Povodom podnetih informacija ukazao je na nedostatak analiza problema, mogućih ishoda i rešenja istih. Podsetio je na govor predsednika države u oktobru 2025. godine o potrebi smanjenja cena lekova i najavi njegovog sastanka sa farmaceutskim kućama i uvođenju generičkih lekova iz Indije, te ga zanima da li je ovaj sastanak održan. Kao veliki problem izdvojio je pitanje zapošljavanja lekara, koji proističe odavno, od problema neodobravanja specijalizaje od 2004. do 2014. godine, kao i od 2013. godine, kada je doneta Odluka o zabrani zapošljavanja u javnom sektoru, koja propisuje stroga pravila za popunjavanje upražnjenih radnih mesta. Smatra da to loše utiče na kadrovsku politiku u zdravstvu, na šta je ukazao i stav Zdravstvenog saveta Srbije. Takođe i da politika prijema po osnovu prosečne ocene nije dobra jer su kriterijumi za prijem u zdravstvo mnogo složeniji, posebno prijem lekara. Kadrovska politika je jedna od bitnih tačaka razvoja zdravstvenog sistema, ona treba da bude pametna i promišljena, a naše zdravstvo to urušava kroz nezakonito dugotrajnu praksu v.d. direkora. Projekat ''Hitan odgovor Republike Srbije na KOVID 19'' u okviru kojeg je za izgradnju laboratorije trećeg nivoa biološke bezbednosti dato 70 miliona evra je ocenio kao dobar projekat, ali smatra da način trošenja ove ogromne sume novca treba da bude transparentniji. U vezi sa pitanjem presađivanja ljudskih organa, podsetio je da je Ustavni sud 2021. godine proglasio neustavnim član 23. Zakona o presađivanju ljudskih organa i dodao da je nedopustivo da se pet godina čeka na usaglašavanje tog člana sa primedbama Ustavnog suda, uz napomenu da su nevladine organizacije, udruženja pacijenata i pravnici dali prihvatljiva rešenja po pitanju prava pojedinca da odlučuje o svom organu. Iz predloženih izveštaja mu nije jasno zbog čega su različiti brojevi transplantiranih organa, kada se zna na koji način se može iskoristiti svaki donirani organ. Zatim, upitao je kada će se početi sa rekonstrukcijom Kliničkog centar Kragujevac, koji se više godina unazad najavljjuje i spominje kao jedan od prioritetnih projekata za građane tog područja. Zatim, šta je sve urađeno povodom projekta "Jačanje kapaciteta zdravstvenog sektora za nadzor nad zaraznim bolestima u Srbiji", sprovedenog u saradnji sa Finskim institutom za zdravlje i socijalnu zaštitu, za koji je utrošeno 4 miliona evra, kao i za projekat koja ima za cilj efikasniji zdravstveni sistem, finansiran od strane Evropske unije sa 12. miliona evra. Povodom pitanja inspekcijskih nadzora u zdravstvu, mišljenja je da u predloženim izveštajima nedostaju podaci o prirodi problema koje ljudi prijavljuju, koliko se često određeni problem ponavljaju, te na koji način se oni mogu rešiti. Podatak da je prilikom kontrole putnika u međunarodnom saobraćaju za tri meseca pregledano oko milion i dvesta ljudi, smatra diskutabilnim i neuverljivim. Zanima ga da li je pitanje zaoštravanja zakonskih odredaba koje se odnose na zabranu pušenja aktuelno, imajući u vidu da u Srbiji od posledica pušenja godišnje umre oko 19.800 ljudi, kao i da li će se uraditi analiza Kovid pandemije, koja će se neminovno u nekom periodu ponoviti. Dodao je da je država ovu pandemiju dočekala nespremno, organizaciono, kadrovski i materijalno, te da tokom pandemije nije ispoštovan Zakon o zdravstvenoj zaštiti, kao i da je zabeležena visoka stopa smrtnosti, posebno u jedinicama intenzivne nege na respiratorima i naglasio da mnoga pitanja organizacije, rada kliničara u intenzivnoj nezi i uključivanja antiparazitarnih lekova kod virusnih infekcija treba ozbiljno razmotriti.
Državni sekretar prof. dr Ivana Stašević Karličić, povodom prethodne diskusije, iznela je da je Srbija aktivno uključena u pristupanje evropskom programu odgovora na hitne situacije, kao što je bila Kovid pandemija, koju je ceo svet dočekao nespremno, kao i da svako nepostupanje po zakonu treba prijaviti nadležnim institucijama. Dodala je da analiza nije isto što i izveštaj, ali da Ministarstvo sprovodi i te analize, koje na zahtev može dostaviti članovima Odbora. Zabrana zapošljavanja u javnom sektoru predstavlja vid kontrole i opravdanosti broja zapošljavanja. Od 2014. godine zaključno sa 21. aprilom 2026. godine zaposleno je više od 50 hiljada ljudi u zdravstvenom sistemu Srbije. Od 2018. godine zaposleno je 5.124 najuspešnijih diplomaca medicinskih fakulteta i srednjih medicinskih škola. Navela je da je za izgradnju laboratorije trećeg nivoa biološke bezbednosti u okviru Instituta za virusologiju, vakcine i serume „Torlak“ dato 10,5 miliona evra iz kredita Svetske banke i da se ova sredstva strogo kontrolišu. Pored ovoga, iz sredstava Svetske banke, u okviru istog projekta, za laboratorije u institutima za javno zdravlje u Beogradu, Kragujevcu i Nišu dato je još 12 miliona evra. Ove godine planirana je rekonstrukcija Kliničkog centra Kragujevac, za šta su odobrena sredstva iz kredita Evropske investicione banke. Ministarstvo finansija i Ministarstvo za javna ulaganja imaju više informacija u vezi sa tim. Obavestila je da će se zakon koji reguliše pitanja presađivanja ljudskih organa uskoro naći u skupštinskoj proceduri i dodala da su iznete primedbe o poštovanju zaživotne volje potencijalnih donora opravdane i da će biti unete u zakon. Iznela je podatke o broju transplantiranih organa i zamolila da se ovi podaci ne iznose paušalno i ne zloupotrebljavaju. Kontrola putnika u međunarodnom saobraćaju deo je IPA projekta. Srbija je ocenjena najvišim ocenama po pitanju učešća u trećem programu EU u oblasti zdravstva, koji ima za cilj unapređenje spremnosti zdravstvenih sistema, zbog čega je i pristupila novom programu EU4Health. Donet je novi Pravilnik o organizaciji hitne pomoći, koji je unapređen, što pokazuje i podatak da Evropska komisija tim povodom nije imala nijednu primedbu. Dodala je da je zakonska regulativa u oblasti duvana u izradi i najavila da će to biti deseti zakon u celom setu zakona koji će se uskoro naći u skupštnskoj proceduri. 
Dr Dragana Vujičić, pomoćnik ministra zdravlja, Sektor za lekove i medicinska sredstva, psihoaktivne kontrolisane supstance i prekursore, povodom pomenutih sniženja cena lekova, rekla je da je Ministarstvo zdravlja održalo veliki broj sastanaka sa proizvođačima i uvoznicima lekova, dijetetskih suplemenata, nosiocima dozvola i velikim lancima apoteka, te da je snižena cena velikog broja suplemenata od 5 do 30%, kao i da su u toku pokušaji da se kroz pregovore snize cene lekova na recept, što otežava poskupljenje energenata i sirovina.
Marina Mijatović ja zatražila pojašnjenje informacije o terenskom inspekcijskom nadzoru zdravstvenih ustanova u javnom i privatnom sektoru, koje imaju porodilište sa procenjenim kritičnim i visokim rizikom, kao i dva vanbolnička porodilišta sa srednjim stepenom rizika. Takođe, i informacije o navedenom strateškom cilju smanjenja sive ekonomije i sprečavanja obavljanja delatnosti neregistrovanih subjekata. 
Prof. dr Dragan Delić je istakao da nema nameru da dezavuiše javnost netačnim informacijama i podsetio da se tokom pandemije postupalo suprotno odredbama Zakona o zaštiti stanovništva od zaraznih bolesti, budući da u ovom zakonu nije postojalo definisano vanredno stanje, već samo vanredna situacija, kao ni krizni štab, već da Republička stručna komisija u saradnji sa Institutom za javno zdravlje ''Dr Milan Jovanović Batut'' i Ministarstvom zdravlja čini trougao koji rukovodi zdravstvenim sistemom. Naknadnom izmenom zakona, nakon godinu dana, uneta je odredba koja se odnosi na krizni štab. Koncepcijski se ne slaže sa kontrolom zapošljavanja u zdravstvenom sektoru jer je mišljenja da su Zdravstveni savet Srbije, Ministarstvo zdravlja i Institut za javno zdravlje ''Dr Milan Jovanović Batut'' apsolutno kompetentni da kreiraju zdravstvenu politiku i da predvide kadrovske potrebe, a ne da se to vrši eksternom kontrolom u Vladi. Podatak od 70 miliona evra namenjen za projekat ''Hitan odgovor Republike Srbije na KOVID 19'', naveden je u Zakonu o budžetu Republike Srbije, dok se u predloženim izveštajima navodi da je za pomenute laboratorije izdvojeno manje sredstava, te ga zanima gde je utrošen ostatak tih sredstava.   
Državni sekretar prof. dr Ivana Stašević Karličić, povodom prethodne diskusije, objasnila je da je u predloženom izvešaju iznet podatak samo za određeni period aktivnosti u sklopu projekta ''Hitan odgovor Republike Srbije na KOVID 19'', koji traje oko pet godina. Strategija zapošljavanja i organizacije zdravstvenog sistema su deo rada i strateškog planiranja Ministarstva zdravlja, dok Komisija Vlade Republike Srbije za davanje saglasnosti za novo zapošljavanje i dodatno radno angažovanje kod korisnika javnih sredstava kontroliše da li je to urađeno u skladu sa normativima nadležnog ministarstva. U vezi sa pitanjem delatnosti neregistrovanih subjekata u zdravstvu, iznela je da inspekcija reaguje na prijavu i da mnoge ove ustanove nisu ni otvorene, te da je mera zabrane delatnosti administrativne prirode, mada postoje subjekti koji obavljaju delatnost koju nisu prethodno registrovali. Pomenute odrednice visokog, srednjeg i niskog stepena rizika kod terenskog inspekcijkog nadzora zdravstvenih ustanova potiču iz Zakona o inspekcijskom nadzoru i odnose se na procenu potrebe za brzinom inspekcijkog nadzora koja može da utiče na ugrožavanje kvaliteta zdravstvene zaštite, o čemu postoje izveštaji, zapisnici i predložene mere.
Pošto više nije bilo prijavljenih za reč, predsednik Odbora je pozvao članove Odbora da se izjasne o podnetim informacijama, i nakon glasanja je konstatovao:

Odbor je u skladu sa članom 229. Poslovnika Narodne skupštine razmotrio Informaciju o radu Ministarstva zdravlja za period januar - mart 2025. godine i sa 11 glasova za, 1 glas protiv, 1 glas uzdržan od 13 prisutnih, odlučio da je prihvati.
Odbor je razmotrio Informaciju o radu Ministarstva zdravlja za period april-jun 2025. godine i sa 11 glasova za, 1 glas protiv, 1 glas uzdržan od 13 prisutnih, odlučio da je prihvati.
Odbor je razmotrio Informaciju o radu Ministarstva zdravlja za period jul-septembar 2025. godine i sa 11 glasova za, 1 glas protiv, 1 glas uzdržan od 13 prisutnih, odlučio da je prihvati.
Odbor je razmotrio Informaciju o radu Ministarstva zdravlja za period oktobar-decembar 2025. godine i sa 11 glasova za, 2 glasa uzdržana od 13 prisutnih, odlučio da je prihvati,  o čemu će Odbor podneti izveštaje Narodnoj skupštini.
                                                                          
 Četvrta tačka dnevnog reda: Razmatranje predstavki i predloga građana i organizacija
Predsednik Odbora dr Muamer Bačevac obavestio je prisutne da je Radna grupa za razmatranje predstavki i predloga građana i organizacija u sastavu dr Emeše Uri, dr Lidija Šarac i prof. dr Dragan Delić na sastanku Radne grupe razmotrila predstavke upućene ovom odboru, sačinila predloge za njihovo rešavanje odnosno za dalje postupanje, o čemu će Odbor izvestiti dr Emeše Uri. 
Dr Emeše Uri  izvestila je Odbor o sledećim predstavkama i predlozima za njihovo rešavanje:
1. Podnosilac: Udruženje građana za borbu protiv raka jajnika i materice ''Progovori'', Beograd (011-1233/26, 10.03.26.) Predmet: Apel zakonodavnim organima da se prepozna značaj neophodnih epidemioloških mera i inicira promena člana 32. Zakona o zaštiti stanovništva od zaraznih bolesti u cilju uvođenja imunizacije protiv oboljenja izazvanih HPV-om u program obavezne imunizacije. Humani papiloma virus je glavni uzročnik raka grlića materice, od kojeg u Srbiji godišnje oboli 1500 žena, a 700 izgubi bitku sa ovom bolešću. Iako je država pre četiri godine prepoznala ovaj javno zdravstveni problem i HPV vakcinu učinila dostupnom za decu od 9 do 19 godina, kao deo preporučenog programa imnizacije, obuhvat ovom vakcinacijom je nizak i skoro zabrinjavajući, svega 8% ciljane populacije.  Iskustva skandinavskih država i Australije, u kojima je ova imunizacija pokrenuta pre 15 i više godina, pokazuju da je rak grlića materice u njima sveden na nivo statističke greške. Inicijativu ovog udruženja su podržali Republička stručna komisija za imunizaciju MZ, Udruženje pedijatara Srbije, Udruženje ginekologa i opstetičara Srbije, Crne Gore i Republike Srpske, Udruženje medikalnih onkologa Srbije i Udruženje ginekologa onkologa Srbije, što je u prilogu ove predstavke. Predlog Radne grupe: Odbor podržava inicijativu za promenom zakonskih okvira u cilju postavljanja imunizacije protiv oboljenja izazvnaih HPV virusom u program obavezne imunizacije. Odbor je zaključio da predstavku uputi Ministarstvu zdravlja, na nadležnost, s molbom da Odbor i podnosioca predstavke uzveste o ovom pitanju. 
2. Podnosilac: Milan Ilić, Mionica (07-1279/26 i 07-1279/26-2, 16.03.26. i 26.03.2026.) 
Predmet: Pritužba na postupanje zdravstvenih radnika Opšte bolnice Valjevo prema sada pokojnom ocu podnosioca ove predstavke. Sin navodi da mu je otac bio odbijen za prijem u bolnicu iako je, po njegovom mišljenjeu, bio u teškom zdravstvenom stanju (nepokretan i dezorjentisan, uvećano srce i biohemijske analize koje su ukazivale na tešku upalu organizma). Kada je zatražio objašnjenje od Urgentnog centra Valjevo zbog čega mu otac nije bio hospitalizovan imajući u vidu njegovo stanje, medicinski tehničar ga je oterao preteći obezbeđenjem. Napominje da se ovakav ponižavajući i nehuman tretman bolnice prema njegovom ocu dešavao i ranije, te moli Odbor da uzme u razmatranje izneto i preduzme mere u okviru svoju nadležnosti. Dopunom predstavke ukazuje na nesavesno postupanje zdravstvenog inspektora Ljiljane Orlović iz Valjeva. Predlog Radne grupe: Predstavku uputiti Ministarstvu zdravlja, Sektoru za inspekcijske poslove na nadležnost i razmatranje, sa molbom da Odbor i podnosioca predstavke izveste o postupanju. Uputiti podnsoica na Savetnika za zaštitu prava pacijenata i na Regionalnu lekarsku komoru za centralnu i zapadnu Srbiju, Sud časti LKS, u Kragujevcu, kojima može podneti prigovor. 
3. Podnosilac: Srpski ratni veterani, Vranje (07-1283/26, 16.03.26.) Predmet: Predlog za izmenu i dopunu Zakona o zdravstvenom osiguranju, kojim bi se unapredio položaj boračke populacije, ratnih vojnih invalida i članova porodica palih i umrlih boraca u oblasti zdravstvene zaštite, a u skladu sa principima ljudskosti, socijalne pravde i solidarnosti. Ističu značaj prioritetnog lečenja, obavljanja lekarskog pregleda kod izabranog lekara i lekara specijaliste bez zakazivanja termina, ostvarivanje punog obima zdravstvenh prava, bez stavljanja na listu čekanja, ostvarivanje prava na stomatološku zdravstvenu zaštitu, obezbeđivanja lekova sa Liste lekova u celosti iz sredstava obaveznog zdravstvenog osiguranja, pravo na zdravstvenu zaštitu bez saglasnosti prvostepene lekarske komisije, realno priznavanje troškova lečenja uključujući i troškove prevoza. Predlog Radne grupe: Predstavku uputiti Ministarstvu zdravlja, Sektoru za zdravstveno osiguranje i finansiranje u zdravstvu, Ministarstvu za rad, zapošljavanje, boračka i socijalna pitanja, Sektoru za boračku-invalidsku zaštitu i Mnistarstvu odbrane na razmatranje, s molbom da Odbor i podnosioca predstavke izveste o ovom pitanju.
4. Podnosilac: Aleksandar Kačerević, Aranđelovac (07-1281/26, 16.03.26.) Predmet: Pritužba na rad Urgentnog centra, Odeljenja za hirurgiju kičmenog stuba Univerzitetskog kliničkog centra Srbije, zbog, kako navodi podnosilac predstavke, kontinuirane povrede njegovih prava kao pacijenta i postupanja suprotno Zakonu o pravima pacijenata. Navodi da mu je povređeno pravo na obaveštenost jer nakon operacije kičme nije mogao da dobije informaciju koji implant mu je prilikom operacije ugrađen, uprkos njegovim usmenim zahtevima. Ukazuje i na povredu prava na blagovremenu informaciju o zdravstvenom stanju, jer nije upozoren na moguće posledice nakon operacije, kao i na povredu prava na uvid u medicinsku dokumentaciju. Traži da se pokrene postupak o postupanju Prvostepene lekarske komisije RFZO, Filijale za Šumadijski orkug, zbog propusta u rukovanju njegovom medicinskom dokumentacijom i neprepoznavanja stanja urgentnosti. Predlog Radne grupe: Predstavku uputiti Ministarstvu zdravlja, Sektoru za inspekcijske poslove na nadležnost i razmatranje, s molbom da Odbor i podnosioca predstavke izveste o ovom pitanju. Uputiti podnsoica na Savetnika za zaštitu prava pacijenata i na Regionalnu lekarsku komoru za centralnu i zapadnu Srbiju, Sud časti LKS, u Kragujevcu, kojima može podneti prigovor. 
5. Podnosilac: Dragan Marić, Valjevo (07-1228/26-2, 23.03.26.)  Predmet: Pritužba na rad Gerontološkog centra Beograd, zbog po navodima podnsoioca predstvake, nehumanog odnosa zaposlenih prema njemu i njegovoj sada pokojnoj supruzi. Predlog Radne grupe: Predstavku uputiti Ministarstvu za rad, zapošljavanje, boračka i socijalna pitanja, Sektoru za socijalnu zaštitu, Odeljenje za inspekcijski nadzor, na nadležnost i razmatranje, s molbom da Odbor i podnosioca predstavke izveste o ovom pitanju.
6. Podnosilac: Milica Đumić, Pirot (07-1325/26, 23.03.26.)  Predmet: Apel za finansijsku pomoć radi operacije kičme. Predlog Radne grupe: Predstavku uputiti Centru za socijalni rad u Pirotu, radi sagledavanja iznetog i podnosioca predstavke uputiti da podnese zahtev ovom centru radi mogućnosti dobijanja jednokratne novčane pomoći. Uputiti podnosioca na procuduru dobijanja potvrde o nemogućnosti pružanja zdravstvene usluge u državnoj zdravstvenoj ustanovi, kako bi ostvario pravo na refundaciju troškova zdravstvene zaštite.
7. Podnosilac: Zoran Stagarević (07-1446/26, 06.04.26.) Predmet: Molba za pomoć oko brige o majci, koja je onkološki pacijent. Predlog Radne grupe: Uputiti podnosioca predstvake da se obrati Republičkom fondu za penzijsko i invalidsko osiguranje, koji na osnovu podnetog zahteva, uz ocenu lekarske komisije, donose odluku o pravu na tuđu negu i pomoć onim osiguranicima i korisnicma penzija čije je zdravstveno stanje toliko teško da im je neophodna pomoć drugog lica za osnovne životne potrebe.
8. Podnosilac: Sanja Laki Knežević, Bač (07-1512/26, 15.04.26.) Predmet: Molba za pomoć samohranoj majci troje dece, u vidu obezbeđivanja redovnih kontrola i lečenja za jedno dete koje boluje od disharmoničnog razvoja i epilepsije, kao i pomoć u rešavanju pitanja alimentacije, pronalaska posla i svakim vidom socijalne i finansijske pomoći. Predlog Radne grupe: Uputiti predstavku Ministarstvu zdravlja, Centru za socijalni rad Opštine Bač, kao i ministarki bez portfelja u Vladi RS Tatjani Macuri, koja je zadužena za koordinaciju aktivnosti u oblasti rodne ravnopravnosti, sprečavanja nasilja nad ženama i ekonomskog i političkog osnaživanja žena, kao i uputiti podnosioca predstavke na ostvarivanje prava na alimentaciju putem Alimentacionog fonda. Uputiti podnosioca da se obrati i Centru za socijalni rad Opštine Bač.
9. Podnosilac: Marija Jevđić (02-1524/26, 16.04.26.)  Predmet: Inicijativa da se genomski testovi za dijagnostiku uvrste na redovnu listu usluga koje se finansiraju iz budžeta Republike Srbije za žene do 50 godina u ranom stadijumu tumora.Studije pokazuju da uvođenje ovih testova u 50% slučajeva eliminiše potrebu za hemioterapijom. Naš sistem pacijentkinjama sa ranim hormonski zavisnim tumorom i dalje rutinski predlaže hemioterapiju, i to tvrdi na osnovu ličnog primera, dok savremena nauka dokazuje da je kod ovakvih pacijentkinja hemioterapija često neefikasna i da su hormonska blokada i radioterapija sasvim dovoljne.Predlog Radne grupe: Odbor podržava ovu inicijativu i predstavku će proslediti Ministarstvu zdravlja, na razmatranje.
10. Podnosilac: Zorica Đinisov, Obrenovac (07-1447/26, 06.04.26.) Predmet: Pritužba na DZ Obrenovac i nemogućnosti dobijanja uputa za onkološki pregled. Predlog Radne grupe: Predstavku uputiti Kancelariji za zaštitu prava pacijenata, Tiršova 1, radi sagledavanja konkretnog slučaja, ali i uputiti podnosioca predstavke da se obrati ovoj kancelariji radi podnošenja prigovora jer smatra da mu je uskraćeno pravo na zdravstvenu zaštitu, u skladu sa Zakonom o zaštiti prava paciejnata.
11. Podnosilac: Verica Paunović (07-1536/26, 20.04.26.) Predmet: Molba da se ponovo razmotre okolnosti pod kojima je osmogodišnje dete podnosioca predstavke preminulo dan nakon operacije slepog creva 2018. godine. Da se sagleda način i preispitaju doneti zaključci u izveštajima nakon sprovedene unutrašnje i spoljne provera kvaliteta stručnog rada. Zatim, pitanje učešća porodice u ovakvim postupcima i postojanja mogućnosti prigovora nakon donošenja izveštaja, kao i da se razmotri potreba za unapređenjem ovih procedura, kako bi one bile transparentnije i pravičnije. Predlog Radne grupe: Predstavku proslediti Ministarstvu zdravlja, na nadležnost i ponovno razmatranje iznetog slučaja, s molbom da Odbor uzveste o ovom pitanju. 
12.Predmet: Podnosilac: Ženski centar ''Milica'' (07-79/26-3, 20.04.2026.) Molba za hitan sastanak sa Odborom za zdravlje i porodicu, kako bi razjasnili i ukazali na probleme sa kojima se onkološki pacijenti trenutno suočavaju. Predlog Radne grupe: Organizovati sastanak Radne grupe za predstavke sa predstavnicima ovog udruženja.
12. Podnosilac: Marija Rakić (07-1537/26, 20.04.26.) Predmet: Molba da se ponovo razmotre okolnosti pod kojima je preminula sedmomesečna beba, nakon lečenja u Opštoj bolnici ''Stefan Visoki'' u Smederevskoj Palanci. Da se sagleda način i preispitaju doneti zaključci u izveštajima nakon sprovedene unutrašnje i spoljne provera kvaliteta stručnog rada. Zatim, pitanje učešća porodice u ovakvim postupcima i postojanja mogućnosti prigovora nakon donošenja izveštaja, kao i da se razmotri potreba za unapređenjem ovih procedura, kako bi one bile transparentnije i pravičnije. Predlog Radne grupe: Predstavku proslediti Ministarstvu zdravlja, na nadležnost i ponovno razmatranje iznetog slučaja. Podnosioca predstavke uputiti na mogućnost podnošenja zahteva Ministarstvu, za vanrednu spoljnu proveru kvaliteta stručnog rada, saglasno članu 191. Zakona o zdravstvenoj zaštiti, kao i na to da može da se obrati Regionalnoj lekarskoj komori za centralnu i zapadnu Srbiju, Sud časti LKS, u Kragujevcu. 
13. Podnosilac: Bojan Janković, Jagodina (07-1538/26, 20.04.26.) Predmet: Molba da se ponovo razmotre okolnosti pod kojima je preminula supruga podnosioca predstavke u Opštoj bolnici u Jagodini. Kao suštinski problem navodi zataškavanje i relativizovanje propusta zdravstvenih radnika, usled čega izostaje odgovornost. Zbog prikrivanja i nedostavljanja medicinske dokumentacije (nije mu dostavljen Izveštaj o sprovedenoj spoljnoj proveri kvaliteta stručnog rada, protivno članu 193. Zakona o zdravstvenoj zaštiti) podneta je prijava Povereniku za informacije od javnog značaja. U konkretnom slučaju u toku su i postupci pred nadležnim tužilaštvom i pred Sudom časti LKS, koji se odugovlače bez vidljivig napretka. Podnosilac navodi da ukoliko se nastavi praksa nedostavljanja informacija i odugovlačenja postupaka, da će on i druge porodice sa sličnim problemima biti prinuđene da se obrate nadležnim međunarodnim institucijama, kao i da će o svemu obavestiti širu javnost. Predlog Radne grupe: Predstavku proslediti Ministarstvu zdravlja, na nadležnost i ponovno razmatranje iznetog slučaja. 
           U diskusiji povodom ove tačke dnevnog reda su učestvovali doc. dr Darko Laketić i prim. dr Nenad Ristović.
           Doc. dr Darko Laketić je ukazao na značaj inicijative Udruženja građana za borbu protiv raka jajnika i materice ''Progovori'' i tim povodom osvrnuo se na hronologiju rada Odbora u ovoj oblasti, te podsetio na javno slušanje na temu uloge i značaja HPV imunizacije, koje je kao predsednik ovog odbora inicirao 2016. godine i dodao da je nedugo nakon toga ova vakcina uvrštena u kalendar preporučene imunizacije. Obuhvat ove imunizacije u Srbiji je oko 8%, što je procenat kojim se ne može zaustaviti rak grlića meterice. Stav Ministarstva zdravlja je da do 2030. godine treba povećati obuhvat ovom vakcinacijom do 60%, što smatra da će biti realno samo ukoliko se podrži inicijativa za uvođenjem ove vakcine u program obavezne imunizacije. S tim u vezi, ukazao je na primere drugih država i dodao da je Severna Makedonija ovu vakcinu odavno uvrstila u kalendar obavezne imunizacije, dok Hrvatska i Bugarska to planiraju da urade od 1. januara 2027. godine. Zatim, Australija koja je među prvima uvela ovu imunizaciju i ima visok obuhvat istom, uspela je da u velikoj meri (92%) iskoreni bolesti koje izaziva HPV virus. Smatra da će Ministarstvo zdravlja podržati ovakav predlog, imajući u vidu efekte imunizacije, smanjen broj obolelih i cene lečenja, uz napomenu da paralelno sa procesom imunizacije treba raditi preventivne preglede. Predložio je da Obdor podrži ovu inicijativu, jer ona može napraviti iskorak u lečenju, zaustavljanju i preveniranju opasnih malignih bolesti koje izaziva ovaj virus.
            Prim. dr Nenad Ristović je naveo da je zahvaljujući aktivnoj imunizaciji u svetu do sada značajan broj oboljenja reduciran, veliki broj infektivnih agenasa a samim tim i oboljenja suzbijen i na taj način sprečen dalji razvoj komplikacija. Dodao je da Srbija ima iskustva sa vakcinacijama protiv difterije, poliomijelitisa, pertusisa, tetanusa i najnovije protiv hepatitisa B. Podržava predloženu inicijativu i smatra da na taj način zdravstveni sistem uzima aktivni proces u brizi o zdravlju naroda, zakonodavac vrši stalni nadzor nad kretanjem oboljenja u narodu i preuzima obavezu da kontinuirano vrši sprovođenje imunizacije. Veći obuhvat vakcinacije dovodi do tzv. fenomena krda odnosno štiti i onaj deo populacije koji ne može biti aktivno imunizovan zbog svojih primarnih oboljenja. Na ovaj način se skida odgovornost sa svih aktera zdravstvenog sistema koji se bave promocijom i aktivnim procesom imunizacije, sa zakonodavca i države koja je obavezna da je obezbedi, a proces odgovornosti se prebacuje na neizvršenu imunizaciju onih koji to ne žele ili koji u nečije ime tako odluče. 
Pošto više nije bilo prijavljenih za reč, predsednik Odbora je pozvao članove Odbora da se izjasne o predlogu Radne grupe za rešavanje ovih predstavki, uz iznete sugestije.
Odbor je jednoglasno, sa 13 glasova za od ukupno 13 prisutnih, prihvatio Predlog Radne grupe za postupanje po predstavkama, u celini.

Povodom ove tačke dnevnog reda nije bilo više predloga ni diskusije.

   	Sednica je završena u 13,00 časova.

